Atturi Ewlenin: Travis Fimmel, Paula Patton, Ben Foster, Dominic Cooper, Ruth Negga, Toby Kebbel Direttur: Duncan Jones Ħin: 123 min. Distributur: Universal Mahtug minn KRS Releasing Ċert. 12A Meħud minn fuq il-fenomeni globali ta' Blizzard Entertainment, is-saga fantastika ta' logħba vidjow, f'Warcraft, huwa ovvju li l-prijorità tal-produtturi hi li jimitaw bis-sħiħ il-battalji epiċi tas-sensiela The Lord Of The Rings. Infatti, dawn il-gwerer b'diversi mostri koroh u sfigurati jiddominaw totalment a skapitu tal-istorja. Ninsabu fi żmien mhux definit fejn is-seħer u l-maġija oskura huma l-essenzjali tal-ħajja u parti mill-ordni naturali li jiffurmaw id-destin ta' dawk kollha li jgħixu fuq din il-pjaneta. Ir-renju uman ta' Azeroth hu mmexxi mir-Re Liane (Cooper) u r-Regina, Lady Tana (Negga); żewġ monarki karitattivi li jgħixu fil-belt sabiħa u kwieta ta' Stormwind. Meta razza feroċi ta' Orki (mostri), li jaħarbu mid-dinja tagħhom li tinsab f'xifer il-mewt, jinvadu Azeroth, gwerra qalila tidher imminenti. Dawn l-invażuri għaddew minn bieb mitiku li jgħaqqad iż-żewġ dinjiet, b'armata waħda se titfaċċa ħerba sħiħa u l-oħra qerda totali. Minn kull naħa opposta żewġ eroji se jiffaċċjaw lil xulxin; traġitt li se jiddeċiedi d-destin tal-familja tagħhom, ta' nieshom u ta' darhom. Warcraft li hu bit-3D tassew effettiv, hu wisq repetut fl-azzjoni, bi storja minima u mhux ċara u b'daqqiet qawwija ta' armi diversi li jirbumbjaw fil-ħoss. Id-direttur hu Duncan Jones, it-tifel tal-mibki David Bowie li fis-snin disgħin kien ġugatur akkanit tal-videogame Warcraft. Hemm ċans li nistennew aktar films ta' din is-serje!